Макъамэр псэм и щIасэщ
Дунейр къыптегуплIэу къыщыпщыхъуми, гурыщIэ къабзэхэр уи гум щыщызми, гуфIэгъуэм ущызэщIиIэтэми тщIыгъущ музыкэр. Ар гъащIэм ещхьу хьэлэмэтыщэу зэхэухуэнащ. Языныкъуэхэм яфIэфIщ макъамэ псынщIэхэр, адрейхэм классикэ музыкэр нэхъ къащтэ. Иужьрейм хиубыдэхэм папщIэ, мы махуэхэм Къэбэрдей-Балъкъэрым къыщызэIуахащ симфоние музыкэмкIэ II дунейпсо фестивалыр. Дирижер цIэрыIуэ, ди хэкуэгъу Темыркъан Юрэ и щIыхькIэ ирагъэкIуэкI мы Iуэхур мы гъэми гъэщIэгъуэну щIидзащ.
Япэ фестивалым хуэдэу, мыгъэрейри купщIафIэ зэрыхъунум шэч къытесхьэркъым. Къытхуеблэгъэнущ музыкант цIэрыIуэхэр, гуп гъуэзэджэхэр, — жиIащ КъБР-м щэнхабзэмкIэ и министр Фырэ Руслан. — Фестивалыр зи щIыхькIэ едгъэкIуэкI Темыркъан Юрэ фIыщIэ тхыгъэ къигъэхьащ, концерт зытынухэми симфоние музыкэм едэIуэну зыфIэфIхэми яхуэгъэзауэ. «Узыншагъэ, гукъыдэж фиIэну!» — къытхуитхащ абы.
Скрипкэр, фортепианэр, виолончелыр зэдагъэпсалъэу, зэдагъэбзэрабзэу фокIадэм и 30-м концерт хьэлэмэт зытар Рахманинов Сергей и цIэр зезыхьэ «Московское Трио» гуп цIэрыIуэрщ. Абы хэтхэу Ямпольский Виктор (УФ-м щIыхь зиIэ и артист), Савиновэ Наталье, Цинман Михаил (дунейпсо зэхьэзэхуэ куэдым я лауреатхэщ) сымэ япэ дыдэу зыкъыщагъэлъэгъуауэ щытар 1994 гъэрщ. МузыкэмкIэ Урысей Академие Гнесинхэм я цIэр зезыхьэм и концерт пэшым щызэхаша япэ пшыхьым къыщыщIэдзауэ, гупым ехъулIэныгъэрэ лъытэрэ яIэу ди къэралми хамэ щIыпIэхэми зыкъыщагъэлъагъуэ. Париж и «Гаво», Амстердам щыIэ «Концертгебау», Токио и «Оджи Холл», Берлин и «Концертхауз» пэшхэм, Индонезием и Президентым и унэм, нэгъуэщI щIыпIэхэми абыхэм Iэгуауэшхуэхэр щыхуаIэтащ.
Ди щIыналъэм япэу къэкIуа мы музыкантхэр налшыкдэсхэми ягу ирихьащ. Абыхэм пшыхьым щагъэIуа дэтхэнэ макъамэми щхьэж и хъыбар «къызэрытхуаIуатэр» зыхэпщIэрт. ИщхьэкIэ жыхуэтIа макъамэ Iэмэпсымищым я «уэршэрым» дыщIагъэдэIурт, уеблэмэ музыкэр къопсэлъэным хуэдэу Iурт. триом Iэзэу игъэзэщIащ Шостакович Дмитрий Соллертинскэм и фэеплъу итха Трио №2-р. IыхьиплIу зэхэт макъамэм блэкIам и зы теплъэгъуэ гуэрым ухишэрт, зэми плъэмыкIыу къафэ телъыджэ уи нэгу къыщIигъэувэрт.
«Артист щэджащэм и щIыхькIэ» Чайковский Петр итха трио ля минорыр къайхъулIащ гупым. А макъамэм хэлът гущIэгъуи, губжьи, лъагъуныгъи…
Жэпуэгъуэм и 1-м зи концерт тлъэгъуар «Ла Скала» театрым хэт Мапели Сильвиерэ (сопранэ) кларнетист Дельмастрэ Сержиорэщ. Я пшыхьым и пэ къихуэу, музыкантхэм дерсхэр драгъэкIуэкIат ди актер, музыкант ныбжьыщIэхэм. Темыркъан Юрэ и цIэр зезыхьэ фестивалым и япэ махуитIыр, Фырэ Руслан зэрыщыгугъауэ, купщIафIэ хъуат.
БАГЪЭТЫР Луизэ.
